Հաջողության ծուղակ

**Հաջողության ծուղակ** (), Հասկացություն, որը վերաբերում է այն բիզնես կազմակերպություններին, որոնք կենտրոնանում են իրենց (պատմականորեն հաջողված) գործող բիզնես գործունեության շահագործման վրա և դրանով անտեսում են նոր ուղղությունների ուսումնասիրության ու երկարաժամկետ կենսունակության ամրապնդման անհրաժեշտությունը։

## Ընդհանուր ակնարկ
Հաջողության ծուղակն առաջանում է այն դեպքում, երբ կազմակերպությունը գերարժևորում է շահագործմանն ուղղված ներդրումները, նույնիսկ այն ժամանակ, երբ ուսումնասիրական ներդրումները անհրաժեշտ են արդյունավետ ադապտացման համար։ Շահագործումը հիմնվում է գործընթացների վրա, որոնք քայլ առ քայլ կատարելագործում են արդեն գոյություն ունեցող գիտելիքները, մինչդեռ ուսումնասիրությունը ներառում է նոր գիտելիքի որոնումն ու ձեռքբերումը։ Շարունակաբար բարձր արդյունքներ արձանագրած կազմակերպությունները հակված են պահել շահագործման ուղին, որի մեջ արդեն ձևավորվել են կայուն պրակտիկաներ, և այդպիսով անտեսում են ուսումնասիրական գործունեությունը, որում քիչ փորձ ունեն։

Օրինակ՝ 1990-ական թվականներին Polaroid-ի ղեկավարությունը չի կարողացել արձագանքել անալոգ լուսանկարչությունից դեպի թվային տեխնոլոգիաների անցմանը, չնայած թվային լուսանկարչության տարածման միտումներն արդեն նկատելի էին 1980-ական թվականներից։ Հաջողության ծուղակում ևս հայտնված այլ հայտնի ընկերությունների թվում են Nokia-ն, Kodak-ը, Rubbermaid-ը և Caterpillar-ը։

## Հաջողության ծուղակին հանգեցնող պայմաններ
Հաջողության ծուղակի մեջ ընկնելու կարևորագույն պայմաններից մեկը կազմակերպության մշակույթն է։ Կազմակերպության ներսում ձևավորված կուլտուրան հիմնված է այն պատկերացման վրա, թե ինչը է ապահովում հաջողությունը, և ժամանակի ընթացքում այդ կուլտուրան կայանում է։ Երբ միջավայրը փոխվում է, առաջին արձագանքը փոփոխության կարևորության նվազեցումն է, և հետագա փուլերում կազմակերպությունը ձախողում է հարմարվել նոր ռազմավարությամբ։ Արդյունքում՝ թոփ մենեջերները չեն «տեսնում» սպասվող արտաքին փոփոխությունները, քանի որ իրենց մտածողությունն ու ընդունած քաղաքականությունները սահմանափակում են կազմակերպության ներսում ուսումնասիրության և փորձարկման հնարավորությունները՝ խոչընդոտելով ռազմավարական փոփոխությունների իրականացումը։

Համակարգային ավելի լայն դիտարկմամբ՝ ուսումնասիրական գործունեությունը հաճախ ճնշվում է հանրային բաժնետիրական ընկերություններում։ Դա պայմանավորված է գործադիր տնօրենների, բարձրագույն ղեկավարության, տնօրենների խորհրդի միջև առկա փոխազդեցությամբ, կապիտալի շուկայից բխող կարճաժամկետ արդյունքների նկատմամբ ճնշմամբ, ինչպես նաև ուսումնասիրությանն ուղղված ներդրումների և դրանց արդյունքի միջև առկա էական ժամանակային տարբերությամբ։

## Խուսափում «հաջողության ծուղակից»
Հաջողության ծուղակից լավագույնս հնարավոր է խուսափել վաղ փուլում, օրինակ՝ հետևելով, թե ինչպես են այլ (օրինակ՝ առաջատար) ընկերություններ պահպանում հավասարակշռություն շահագործման (exploitation) և հետազոտական (exploration) գործունեությունների միջև, ինչպես նաև շարունակաբար հավաքելով տեղեկություններ փոփոխվող հաճախորդային կարիքների, նոր զարգացող տեխնոլոգիաների և շուկայի ու մրցակցային միջավայրի այլ փոփոխությունների մասին։ Այս տեղեկատվության հիման վրա գործադիր խորհուրդը և տնօրենների խորհուրդը միասին պետք է ձևավորեն և պահպանեն երկարաժամկետ միասնական տեսլական և ռազմավարություն՝ շահագործման և հետազոտման ներդրումների վերաբերյալ։ Երբ հանրային սեփականության կորպորացիան երկար ժամանակով ճնշում է հետազոտական աշխատանքները, ապա գրեթե անհնար է դառնում դուրս գալ հաջողության ծուղակից առանց խոշոր միջամտությունների, ինչպիսիք են մեկ այլ կորպորացիայի թշնամական գնումը կամ արժեթղթերի բորսայից դուրս գալը:

## Հաջողության ծուղակի հետևանքներ
Հաջողության ծուղակն ընկնող ընկերությունները բախվում են երկարաժամկետ հետևանքների։ Նրանց եկամուտների աճի տեմպը ավելի ցածր է, քան այլ ընկերություններինը, և նրանք ստեղծում են ավելի քիչ բաժնետերային արժեք՝ համեմատած ավելի հետազոտական ուղղվածությամբ կազմակերպությունների հետ։ Այս օրինաչափությունները նկատվում են ինչպես ամերիկյան S&P 500 ցուցանիշի ընկերությունների շրջանակում, այնպես էլ տարբեր ոլորտների ներսում:

## Տես նաև
* Գիտելիքի կառավարում
* Polaroid Corporation

## Ծանոթագրություններ

Կատեգորիա:Նորամուծություն
Կատեգորիա:Փոփոխությունների կառավարում
Կատեգորիա:Ֆինանսական շուկաներ